CELEX: 32014D0426
Language: fi
Date: 2014-07-01 00:00:00
Title: 2014/426/EU: Komission päätös, annettu 1 päivänä heinäkuuta 2014 , luvan antamisesta Yhdistyneelle kuningaskunnalle poiketa Euroopan parlamentin ja neuvoston asetuksen (EY) N:o 216/2008 14 artiklan 6 kohdan nojalla tietyistä yhteisistä lentoturvallisuussäännöistä (tiedoksiannettu numerolla C(2014) 4355)  ETA:n kannalta merkityksellinen teksti

3.7.2014   
            
            
               FI
            
            
               Euroopan unionin virallinen lehti
            
            
               L 196/35
            
         KOMISSION PÄÄTÖS,
   annettu 1 päivänä heinäkuuta 2014,
   luvan antamisesta Yhdistyneelle kuningaskunnalle poiketa Euroopan parlamentin ja neuvoston asetuksen (EY) N:o 216/2008 14 artiklan 6 kohdan nojalla tietyistä yhteisistä lentoturvallisuussäännöistä
   
      
         (tiedoksiannettu numerolla C(2014) 4355)
      
   
   (ETA:n kannalta merkityksellinen teksti)
   
      (2014/426/EU)
   
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 14 artiklan 7 kohdan,
   sekä katsoo seuraavaa:
   
               (1)
            
            
               Yhdistynyt kuningaskunta ilmoitti aikomuksestaan myöntää hyväksynnän, joka poikkeaa komission asetukseen (EU) N:o 1178/2011 (2) sisältyvistä yhteisistä ilmailun turvallisuussäännöistä. Komissio arvioi ehdotetun poikkeuksen tarpeen ja siitä seuraavan suojan tason asetuksen (EY) N:o 216/2008 14 artiklan 7 mukaisesti ja Euroopan lentoturvallisuusviraston, jäljempänä ’virasto’, suosituksen perusteella.
            
         
               (2)
            
            
               Ehdotettu poikkeus, josta Yhdistynyt kuningaskunta ilmoitti 2 päivänä elokuuta 2013, koskee purjelentäjien kansallisten lupakirjojen muuntamista, josta säädetään asetuksen (EU) N:o 1178/2011 4 artiklan 2 ja 3 kohdassa. Yhdistynyt kuningaskunta totesi, että poikkeus tarvitaan, jotta British Gliding Association -liiton (BGA) myöntämien vapaaehtoisten kelpoisuusasiakirjojen haltijoiden voidaan katsoa noudattavan asetuksen (EU) N:o 1178/2011 liitteen I asiaankuuluvia osia asetuksen (EU) N:o 1178/2011 4 artiklan mukaisessa yhteistyössä viraston kanssa laaditun muuntoraportin mukaisesti. Poikkeuksen myötä Yhdistynyt kuningaskunta voisi myöntää tällaisten kelpoisuusasiakirjojen haltijoille vastaavat osan FCL LAPL(S)- tai SPL-lupakirjat sekä kouluttajakelpuutukset ja tarkastuslentäjän valtuutukset.
            
         
               (3)
            
            
               Yhdistynyt kuningaskunta perusteli poikkeusta osoittamalla, että vastaava turvallisuustaso saavutettaisiin, vaikka ehdotettu poikkeus myönnettäisiin. Komissio tuli viraston 8 päivänä lokakuuta 2013 antaman suosituksen perusteella siihen tulokseen, että ehdotettu poikkeus tuottaisi saman turvallisuustason, kuin jos noudatettaisiin yhteisiä ilmailun turvallisuussääntöjä edellyttäen, että tietyt ehdot täyttyvät.
            
         
               (4)
            
            
               Asetuksen (EY) N:o 216/2008 14 artiklan 7 kohdan mukaan komission päätöksestä, jolla se antaa jäsenvaltiolle luvan myöntää ehdotetun poikkeuksen, on ilmoitettava kaikille jäsenvaltioille, ja kaikilla jäsenvaltioilla on oikeus soveltaa kyseistä toimenpidettä. Tämä päätös on näin ollen osoitettu kaikille jäsenvaltiolle. Poikkeuksen kuvaus sekä siihen liittyvät ehdot olisi laadittava siten, että kaikki jäsenvaltiot voivat ilman erillistä komission päätöstä soveltaa samaa toimenpidettä ollessaan samassa tilanteessa. Tästä syystä ja ottaen huomioon, ettei edellä mainittu muuntoraportti ole julkisesti saatavilla, Yhdistyneen kuningaskunnan olisi pyynnöstä annettava se muiden jäsenvaltioiden saataville. Lisäksi jäsenvaltioiden olisi vaihdettava tietoja tämän toimenpiteen toteutuneesta soveltamisesta asetuksen (EY) N:o 216/2008 15 artiklan 1 kohdan mukaisesti, koska kyseisellä soveltamisella voi olla vaikutuksia poikkeuksen myöntäneen jäsenvaltion ulkopuolella.
            
         
               (5)
            
            
               Tässä päätöksessä säädetyt toimenpiteet ovat Euroopan lentoturvallisuusviraston komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Yhdistynyt kuningaskunta saa myöntää hyväksyntöjä, jotka poikkeavat asetuksen (EU) N:o 1178/2011 4 artiklan 2 ja 3 kohdasta ja soveltaa niiden sijaan tämän päätöksen liitteessä olevassa 1 jaksossa vahvistettuja sääntöjä edellyttäen, että samassa liitteessä olevassa 2 jaksossa täsmennetyt ehdot täyttyvät.
   2 artikla
   Kaikki jäsenvaltiot saavat soveltaa 1 artiklassa tarkoitettua toimenpidettä. Yhdistyneen kuningaskunnan on annettava asetuksen (EU) N:o 1178/2011 4 artiklan 4 ja 5 kohdassa tarkoitettu muuntoraportti pyynnöstä kaikkien niiden muiden jäsenvaltioiden saataville, jotka haluavat soveltaa tätä toimenpidettä. Jäsenvaltioiden, jotka soveltavat tätä toimenpidettä, on ilmoitettava asiasta komissiolle, virastolle ja kansallisille ilmailuviranomaisille.
   3 artikla
   Tämä päätös on osoitettu jäsenvaltioille.
   
      Tehty Brysselissä 1 päivänä heinäkuuta 2014.
      
         
            Komission puolesta
         
         Siim KALLAS
         
            Varapuheenjohtaja
         
      
   
   
      (1)  EUVL L 79, 19.3.2008, s. 1.
   
      (2)  Komission asetus (EU) N:o 1178/2011, annettu 3 päivänä marraskuuta 2011, siviili-ilmailun lentomiehistöä koskevien teknisten vaatimusten ja hallinnollisten menettelyjen säätämisestä Euroopan parlamentin ja neuvoston asetuksen (EY) N:o 216/2008 nojalla (EUVL L 311, 25.11.2011, s. 1).
   
      LIITE
      Yhdistyneen kuningaskunnan poikkeus asetuksesta (EU) N:o 1178/2011 kansallisten purjelentäjän kelpoisuuksien muuntamisen osalta
      POIKKEUKSEN KUVAUS
      Yhdistynyt kuningaskunta voi asetuksen (EU) N:o 1178/2011 4 artiklan 2 ja 3 kohdan säännöksistä poiketen hyväksyä kansallisen liiton tai järjestön myöntämien kansallisten purjelentäjän kelpoisuuksien sekä kouluttajan ja tarkastuslentäjän kelpoisuuksien muuntamisen osan FCL mukaisiksi kevyiden ilma-alusten lupakirjoiksi (LAPL(S)) tai purjelentäjän lupakirjoiksi (SPL) ja niihin liittyviksi kelpuutuksiksi ja valtuutuksiksi edellyttäen, että mainitun asetuksen 4 artiklan 4 ja 5 kohdan mukaisesti tätä tarkoitusta varten laaditussa muuntoraportissa täsmennetyt ehdot täyttyvät.
      POIKKEUKSEN SOVELTAMISEN EHDOT
      Tätä poikkeusta sovelletaan British Gliding Association -liiton (BGA) ennen 8 päivää huhtikuuta 2015 kansallisen lainsäädännön mukaisesti myöntämien purjelentäjän kelpoisuuksien haltijoihin. Vaikka näitä kelpoisuuksia ei pidetä asetuksessa (EU) N:o 1178/2011 tarkoitettuina lupakirjoina, niitä on käsiteltävä sellaisina ja ne on muunnettava osan FCL lupakirjoiksi ja todistuksiksi jaksossa 1 tarkoitetun muuntoraportin mukaisesti.